BDMS บวก 3% โบรกคาดกำไร Q1 โต 102% อานิสงส์รักษาผู้ป่วยทั่วไป-โควิดหนุน
BDMS บวก 3% โบรกคาดกำไร Q1 โต 102% แตะ 2.70 พันลบ. โดยมีโมเมนตัมดีทั้งบริการโควิด อัตราครองเตียงสูง และ Non-covid อีกทั้งลูกค้าต่างชาติทยอยกลับมา แนะนำราคาเป้าหมาย 29 บาท
3 มี.ค. 2565

ผู้สื่อข่าวรายงานว่าวันนี้ (3 มี.ค. 2565) ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS ณ เวลา 15:39 น. อยู่ที่ระดับ 24.60 บาท เพิ่มขึ้น 0.60 บาท หรือ 2.50% โดยทำจุดสูงสุดที่ 24.70 บาท และทำจุดต่ำสุดที่ 24.00 บาท ด้วยมูลค่าการซื้อขาย 1.07 พันล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (2 มี.ค.2565) โดยคาดกำไรปกติปี 2565 เพิ่มขึ้น 13% จากงวดเดียวกันของปีก่อน มาจากการเติบโตดีขึ้นตามรายได้จากการใช้บริการของลูกค้าทั่วไปเพิ่มขึ้นทั้งชาวไทยและต่างชาติ รวมถึงมี Upside จากการให้บริการโควิด และคาดกำไรไตรมาส 1/2565 อยู่ที่  2.70 พันล้านบาท เพิ่มขึ้น 102% จากงวดเดียวกันของปีก่อน และเพิ่มขึ้น 2% จากไตรมาสก่อน โดยมีโมเมนตัมดีทั้งบริการโควิด อัตราครองเตียงสูง และ Non-covid อีกทั้งลูกค้าต่างชาติทยอยกลับมา ซึ่งมี Waiting list สูง 789 ราย นอกจากนี้การซื้อขายบนค่า PER ปี 2565 ที่ 41 เท่า ยังต่ำกว่ากลุ่ม แนะนำราคาเป้าหมาย 29 บาท